1. Minden **18 éven aluli** gyermeknek számít. Az itt felsorolt gyermekjogok mindenkit megilletnek, aki még nem múlt el 18 éves.
2. Tilos a **megkülönböztetés**! Mindegy, hogy milyen színű a bőröd, milyen nyelven beszélsz, kik a szüleid, milyen a családod; miben hiszel, mit gondolsz, valamilyen fogyatékossággal élsz-e vagy sem, szegény vagy-e vagy gazdag; mert ezek a jogok mindenkit ugyanúgy megilletnek!
3. Minden téged érintő helyzetben a felnőtteknek olyan döntést kell hozniuk, ami **NEKED a legjobb**.
4. Az államnak mindent meg kell tennie - amit csak tud -, hogy a gyermekjogok Magyarországon a lehető legjobban **érvényesüljenek**.
5. Elsősorban a szüleid dolga, hogy **megtanítsák**: milyen **jogaid** vannak, és hogyan élhetsz velük.
6. Jogod van ahhoz, hogy **teljes életet** élj, és fejleszd a képességeidet.
7. Jogod van ahhoz, hogy **nevet** és **állampolgárságot** kapj. Az államnak anyakönyvbe kell vennie minden gyermeket. Jogod van ahhoz, hogy ismerd a szüleidet, és hogy ők gondoskodjanak rólad.
8. Az államnak tiszteletben kell tartania a nevedet, állampolgárságodat és a családi kapcsolataidat. Ezek olyan jogok, amiket **senki nem vehet el** tőled.
9. **Nem szakíthatnak el** a szüleidtől. Egy gyereket csak akkor lehet kiemelni a családjából, ha ez az ő érdekében feltétlenül szükséges. (pl. bántják, vagy nem törődnek vele) Ha a szüleid külön élnek is, jogod van kapcsolatot tartani mindkettőjükkel.
10. Ha valamelyik szülődtől távol, egy másik országban élsz, jogod van ahhoz, hogy szabadon **meglátogassátok** egymást. Az államoknak hagynia kell, hogy ha akarjátok, összeköltözzetek, és együtt éljetek.
11. Egyik szülő sem **viheti külföldre** a gyerekét úgy, hogy a másik szülő ne tudjon erről. Ha ez mégis megtörténik, az államnak kötelessége mindent megtenni azért, hogy a gyerek visszakerüljön abba az országba, ahonnan elvitték.
12. Minden téged érintő ügyben jogod van elmondani a **véleményedet**. A felnőtteknek meg kell hallgatniuk téged, és meg kell fontolniuk, amit mondtál.
13. Minden gyereket megillet a **szólásszabadság**. Jogod van nyilvánosság előtt elmondani a véleményedet és ötleteidet, valamint megismerni mások ötleteit és véleményét.
14. Jogod van ahhoz, hogy azt **gondold**, amit akarsz, és hogy csatlakozz egy valláshoz. Szüleidnek segítenie kell abban, hogy megtanuld, mi a különbség jó és rossz között.
15. Jogod van ahhoz, hogy **más gyerekekkel** találkozz, barátkozz. Jogod van arra is, hogy együtt klubot alapítsatok.
16. Jogod van a **magánélethez**. Senki nem terjeszthet rólad hazugságokat, és senki nem nézhet bele a levelezésedbe vagy mehet be a lakásotokba engedély nélkül.
17. Jogod van ahhoz, hogy a TV-ből, az internetről, rádióból, újságból, könyvekből stb. **információt szerezz**. A felnőtteknek segíteniük kell abban, hogy olyan információkat kapj, amiket megértesz.
18. Elsősorban a szüleid dolga, hogy **gondoskodjanak** **rólad** és felneveljenek. Nevelésedkor azt kell tenniük, ami NEKED a legjobb.
19. Senkinek **nem szabad megütnie**, vagy más módon bántania téged. A felnőtteknek óvnia kell a gyerekeket mindenféle erőszaktól, zaklatástól vagy elhanyagolástól. A gyerekeket saját szüleik sem üthetik meg, vagy bánthatják más módon.
20. Ha nincsenek szüleid, vagy ha nem vagy biztonságban szüleidnél, **különleges védelemhez** és segítséghez van jogod.
21. **Örökbefogadáskor** a felnőtteknek azt kell nézniük, hogy a gyermeknek mi a legjobb.
22. A más országokból **menekültként** érkező gyermekek ugyanolyan fontosak, őket is ugyanolyan védelem, és jogok illetik meg, mint a magyar gyerekeket.
23. Ha egy gyermek **fogyatékossággal** él, akkor joga van a különleges gondoskodáshoz és segítséghez, hogy teljes életet élhessen.
24. Jogod van az **egészséges** élethez. Ez azt jelenti, hogy pl. orvosi ellátást és gyógyszereket kell kapnod, ha beteg vagy. A szüleidnek igyekezniük kell úgy táplálni és gondozni téged, hogy ne legyél beteg. A gazdagabb országokban élőknek segíteniük kell a szegényebb országban élőket, hogy ez megvalósulhasson.
25. Ha nem a saját családodban nevelkedsz, hanem **intézetben** vagy **nevelőszülőknél**, akkor időnként ellenőrizni kell, hogy jól vagy-e, jó helyen vagy-e.
26. Ha **szegényebb** családban élsz, az állam köteles titeket támogatni és segíteni.
27. Jogod van ahhoz, hogy mindent **megkapj**, **ami** a jóllétedhez és fejlődésedhez **szükséges**. Ez azt jelenti, hogy a felnőtteknek gondoskodniuk kell arról, hogy legyen pl. ételed, ruháid és lakhelyed. Ha szüleid ezeket nem engedhetik meg maguknak, az államnak kell segítenie.
28. Jogod van a **tanuláshoz**! Az államnak ingyenes iskolákat kell fenntartania. A tanárok az iskolákban csak úgy fegyelmezhetnek, hogy nem sértik meg az egyezményben felsorolt jogaidat. A gazdagabb országokban élőknek segíteniük kell a szegényebb országokban élőket, hogy ezt teljesíteni tudják.
29. Az **oktatásnak** olyannak kell lennie, hogy fejlessze a személyiségedet és a képességeidet. Meg kell tanítaniuk téged a saját jogaidra, és mások jogainak tiszteletére. Fel kell készíteniük minden gyermeket arra, hogy békés, és felelősségteljes életet éljenek.
30. Ha egy **kisebbségi** csoporthoz tartozol, jogod van a saját kultúrád, nyelved és vallásod gyakorlásához.
31. Jogod van **játszani**! A felnőtteknek támogatniuk kell abban, hogy a szabadidődben kulturális, művészeti vagy sportfoglalkozásokon vehess részt.
32. Az államnak védenie kell téged mindenféle veszélyes **munkától**, amely az egészségedet, vagy a tanulmányaidat veszélyeztetné. Ha diákmunkát végzel, nem használhatnak ki téged, és igazságos fizetést kell kapnod.
33. Védelem illet meg téged mindenféle tiltott **kábítószertől**, és a drogkereskedelemtől.
34. Védelem illet meg a **szexuális bántalmazástól** és zaklatástól. Ez azt jelenti, hogy senkinek nincs joga olyasmit tenni a testeddel, amit te nem akarsz (például megérinteni a testedet). Nem szabad téged lefotózni sem, vagy olyan szövegek elmondására kényszeríteni, amit te nem akarsz.
35. Az államnak védenie kell attól, hogy **elraboljanak** és eladjanak.
36. Semmilyen módon **nem** szabad téged **kihasználni**, vagy kizsákmányolni, mert ez veszélyezteti a jóllétedet és az egészséges fejlődésedet.
37. Még ha valami rosszat teszel is, senkinek nincs joga ahhoz, hogy úgy büntessen, hogy azzal fájdalmat okozzon vagy megalázzon. Nem zárhatnak **börtönbe**, kivéve, ha nincs más megoldás. Ilyenkor jogod van a különleges bánásmódra és arra, hogy a családod rendszeresen látogathasson.
38. Jogod van ahhoz, hogy **háború** idején megvédjenek. 15 éves kor alatt nem sorozhatnak be katonának vagy küldhetnek harcolni.
39. Ha **bántalmaztak**, vagy **elhanyagoltak** téged, jogod van a különleges gondoskodáshoz és védelemhez.
40. Jogod van a védelemhez, ha valamilyen **bűncselekmény** elkövetésével vádolnak. A rendőröknek, jogászoknak, bíróknak tisztelettel kell bánniuk veled, és meg kell arról győződniük, hogy mindent értesz, ami veled történik.
41. Ha egy országban a **szabályok** még jobban védenek téged, mint ez az egyezmény, akkor azokat kell figyelembe venni.
42. -45. Minden felnőttnek és gyereknek **tudomást kell szereznie** erről az Egyezményről. Neked és a felnőtteknek is joguk van ahhoz, hogy a gyermekjogokról a lehető legtöbb ismeretet szerezzenek.